09/05/2018 | Administración LocalMunicipal
Noia
Administración Financeira. Intervención
Anuncio Bases axudas material e comedor escolar curso 2018-2019

<<Publicación das bases da convocatoria das axudas para adquisición de libros de texto e material didáctico e para o financiamento do servizo de comedor escolar para educación infantil e primaria, durante o curso académico 2018-2019, nos seguintes termos: As axudas que se convocan mediante as presentes bases teñen coma obxecto o cofinanciamento da adquisición dos libros de texto e material didáctico, e do servizo do comedor escolar, dos alumnos de ensinanza infantil e primaria, así coma dos centros de ensino especial, nos supostos nos que non sexa posible a escolarización nos centros de Noia. Con estas axudas perséguese a correcta escolarización dos nenos/as pertencentes ás familias empadroadas no Concello de Noia, que cumpran os requisitos da base cuarta. Igualmente, perséguese facilitar a conciliación da vida laboral e familiar, mediante a axuda do gasto dos bonos de comedor. As presentes axudas pódense cualificar coma de subvencións “en especie” na medida en que serán entregados os bonos ás familias beneficiarias para a súa entrega nunha librería-papelería ou establecemento colaborador sito no Concello de Noia, e a entrega de bonos de comedor escolar á entidade que o xestione en cada caso. As axudas reguladas na presente convocatoria responderán á seguinte tipoloxía en función do seu obxecto: A. Axudas destinadas á adquisición de libros de texto e material didáctico en calquera modalidade (impresos, audiovisuais, multimedia, electrónicos), para alumnos de ensinanza infantil e primaria, matriculados en colexios públicos ou centros concertados sitos no termo municipal de Noia e para alumnos de centros de ensino especial situados fora do termo municipal, nos supostos nos que non sexa posible a escolarización nos centros noieses. No concepto de material escolar inclúese o material necesario para o desenvolvemento do curso académico en función das diferentes obrigas establecidas polo colexio así coma das técnicas de aprendizaxe utilizadas (mandilón, chandal do colexio ao que asiste o/a alumno/a, material informático, etc.). B. Axudas destinadas ao financiamento do servizo de comedor escolar, para alumnos de ensinanza infantil e primaria matriculados en colexios públicos ou centros concertados sitos no termo municipal de Noia, abarcando o período que vai do mes de setembro ao mes de xuño (ambos incluídos). Igualmente, incluiranse os alumnos dos centros de ensino especial situados fora do termo municipal, nos supostos nos que non sexa posible a escolarización nos centros noieses. Así mesmo existen dúas modalidades de ambos tipos de axudas, seguindo a súa tramitación e contía: · Modalidade ordinaria: serán aquelas solicitudes que, con carácter xeral, acheguen a documentación sinalada na base 6ª A para todas as solicitudes, e que poderán acceder a unha axuda coa contía sinalada na base 3ª a). · Modalidade extraordinaria: serán aquelas solicitudes que se dean en supostos excepcionais nos que a unidade familiar alegue carecer de recursos ou concorra unha situación de excepcional ou especial necesidade que afecte negativamente á situación familiar, que requirirán achegar ademais da documentación sinalada na base 6ª A con carácter xeral, a específica para este tipo de solicitudes extraordinarias, recollida na mesma base; a contía da axuda ascenderá ás contías determinadas na base 3º b). A contía das axudas variará en función da modalidade de solicitude: a) Modalidade ordinaria: Neste caso o importe máximo da axuda para a adquisición de libros ou material definido na cláusula 2ª, será de 60 €, por alumno e curso; o importe mínimo da axuda será de 30 €. O importe máximo para as axudas para o financiamento do servizo de comedor escolar serán de 70 €/mes, agás os meses de setembro e xuño nos que o importe da axuda ascenderá ao 70% do concedido. A contía mínima da axuda para o financiamento do servizo de comedor escolar será de 30 €/mes. b) Modalidade extraordinaria: Neste caso o importe da axuda ascenderá a 70 €, no caso do material escolar; e no caso do comedor, será do 100% do custe do servizo, segundo a información do custe subministrada por cada colexio. A dotación orzamentaria para a concesión das subvencións, tanto para libros e material coma para o comedor escolar, atópanse consignadas na partida 326 48000 “Servizos complementarios: Ensino. Axudas material e comedor escolar”. Do crédito definitivo consignado, consta unha retención de crédito para material escolar por importe de 15.000 €, identificada co número 220180005991. A retención realizada para a concesión das subvencións para o servizo de comedor escolar ascende a 9.250 €, no que ao exercicio 2018 se refire (operación núm.220180005993), xa que neste caso, resultan afectados dous exercicios diferentes; así, para o exercicio 2019, deberase consignar a cantidade necesaria, que ascenderá a 14.250 € (o que fai un total de 23.500 €; 2.500€ por mes, agas o 70% de setembro e de xuño). Unha vez adxudicadas as axudas para adquisición de libros de texto e material escolar, de existir remanente, este pasará a incrementar a retención para os comedores escolares. O importe das axudas percibidas co mesmo obxecto non poderá ser superior ao custe dos libros de texto ou material escolar que se adquiran ou ao custo do servizo de comedor, no seu caso. Poderán ter a condición de beneficiarias as familias que cumpran os seguintes requisitos mínimos: A. Todos os membros da unidade familiar deberán estar empadroados no Concello de Noia, cun mínimo de 6 meses de antigüidade, agás os supostos excepcionais previamente acreditados polos servizos sociais municipais. B. Ter algún fillo/a matriculado/a nalgún curso de educación infantil ou primaria, nun centro público ou concertado sito no termo municipal de Noia, para o curso 2018-2019. C. Non superar os ingresos brutos per cápita da unidade familiar en que estea integrado o/a neno/a a cantidade do salario mínimo interprofesional 2018 (10.302,60€/ano). As solicitudes para participar na presente convocatoria axustaranse ao modelo establecido que se facilitará no Rexistro Xeral do Concello e está á disposición dos/as interesados/as na sede electrónica do Concello. A presentación de solicitudes, unha vez cumprimentadas polos interesados, farase no Rexistro Xeral do Concello e na forma establecida no artigo 16.4 da Lei 39/2015, de 01 de outubro, do Procedemento Administrativo Común das Administracións Públicas. Coa solicitude tanto na súa modalidade ordinaria coma na extraordinaria, achegarase a seguinte documentación: 1. Fotocopia do DNI de tódolos membros da unidade familiar, definidos na base sétima A 3 a); no seu defecto, poderase presentar fotocopia do libro de familia, na que consten tódolos membros.2. Acreditación documental da concorrencia dalgunha das situacións familiares recollidas na base sétima A 3 b): situación de desemprego do sustendador principal; orfandade; divorcio ou separación; vítima de violencia de xénero.3. No caso de separación ou divorcio, será necesario achegar a sentencia recaída ou convenio regulador correspondente, no que conste a pensión compensatoria ou por alimentos determinada.4. Acreditación da capacidade económica: existen varias fórmulas segundo as circunstancias familiares: i. Fotocopia da declaración da renda das persoas físicas do ano 2016. No caso de non estar obrigado pola Axencia Tributaria a presentala, deberase achegar certificación da AEAT. Os solicitantes que o desexen poderán autorizar ao Concello de Noia a solicitar ante a AEAT os datos relativos ao imposto sobre a renda das persoas físicas, na propia solicitude. ii. Para os casos nos que non exista a obriga de presentación da declaración da renda, os ingresos anuais poderanse xustificar mediante a presentación dalgún dos seguintes documentos, sempre referidos ao exercicio 2016:  Certificado do INEM, no caso de recibir prestación ou subsidio de desemprego.  Certificación do Instituto da Seguridade Social ou organismo correspondente no caso de percibir pensión contributiva de xubilación, invalidez, viuvez ou orfandade.  Certificación acreditativa no caso de percibiren ingresos procedentes de pensións non contributivas, fondos de asistencia social, rendas de integración social de Galicia ou da lei de integración social de minusválidos.  Documento acreditativo de pago de aluguer ou hipoteca da vivenda habitual, se fose o caso. iii. Para os casos nos que a capacidade económica da unidade familiar experimentara un deterioro significativo en relación co exercicio utilizado para a análise da capacidade económica, os solicitantes interesados poderán manifestar tal circunstancia acreditando a nova situación económica, achegando a documentación xustificativa correspondente ao exercicio 2017, así coma a correspondente ao 2016 (coa finalidade de acreditar o deterioro). Así mesmo, deberán acreditar documentalmente o motivo do deterioro económico (despido, liquidación empresarial, etc.). Unicamente para o caso de tramitación da solicitude na súa modalidade extraordinaria, xunto coa documentación anterior, será necesario achegar un informe emitido pola pedagoga de atención primaria, que realizará igualmente o seguimento da situación alegada. Excepcionalmente, para aqueles casos que consten nos servizos sociais do Concello cualificados coma de problemática social grave, a solicitude poderá ser instada de oficio por estes. Neste caso, a documentación anterior será substituída pola documentación que considere a educadora familiar, así coma o seu informe. En calquera caso, é obrigada a acreditación dos ingresos ou da súa inexistencia, ben mediante a documentación antes citada ou mediante o correspondente informe sociofamiliar. A acreditación da matriculación nalgún dos centros de educación infantil e primaria, públicos ou concertados, sitos en Noia, realizarase directamente polos centros instándose a estes efectos desde o Concello. As solicitudes deberanse presentar no prazo de UN MES, contado a partir do día seguinte ao da publicación da presente convocatoria no Boletín Oficial da provincia de A Coruña, data na que se dará publicidade no taboleiro de anuncios.1. O estudo e valoración das solicitudes realizarase pola Comisión de valoración, integrada polos seguintes membros: a pedagoga de servizos sociais de atención primaria, a interventora municipal, a concelleira delegada de educación e o alcalde ou concelleiro no que delegue.2. O exame das solicitudes implicará a comprobación previa tendente a verificar que os solicitantes reúnen os requisitos esixidos. No caso de que algunha das solicitudes tivese algún erro ou omisión emendable, seralle comunicado ao interesado para que no prazo máximo e improrrogable de cinco días naturais poida emendar a falta. Este requirimento se poderá realizar telemática ou telefonicamente, deixando constancia nunha dilixencia da súa realización. Se os erros non se corrixisen ou non se cumprisen os requisitos mínimos para ser beneficiario, non se admitirá a solicitude.3. A valoración das solicitudes realizarase aplicando o seguinte baremo: a) Ingresos económicos:  Para a ponderación dos mesmos tomarase como referencia o salario mínimo interprofesional (SMI), fixando como importe máximo de ingresos per cápita o SMI para 2018 (10.302,60€/ano).  A renda familiar relacionarase cos membros computables aplicándose a seguinte puntuación: A estes efectos enténdese por: RENDA FAMILIAR: A suma da base impoñible xeral e a base impoñible do aforro (casillas 392 e 405, respectivamente, da declaración do imposto sobre a rendas das persoas físicas), correspondentes ao exercicio 2016 e a todos os membros computables. Incrementarase, no seu caso, polas cantidades abonadas por alimentos ou pensión compensatoria. Os ingresos da unidade familiar descontarase o alugamento da vivenda ou pagamento do crédito hipotecario solicitado para a adquisición da vivenda familiar, no caso de que se presente xustificación documental. O importe máximo a deducir polo arrendamento ou pagamento da hipoteca será de 300 €. MEMBROS: Entenderase coma unidade familiar ó núcleo formado polo matrimonio ou parella de feito (aínda que non estea legalemente constituída coma tal e sempre conforme aos datos do padrón), así coma os ascendentes e descendentes menores de vinte e cinco anos que convivan con eles no mesmo domicilio. Nos casos nos que algún dos membros da unidade familiar así entendida, estea afectado por unha discapacidade legalmente cualificada, que resida no mesmo domicilio e dependa economicamente dos ingresos familiares, computará do seguinte xeito:  Cando a discapacidade sexa igual ou superior a un 33% e inferior a un 65%, esa persoa computará coma dous membros.  Cando a discapacidade sexa superior a un 65%, esa persoa computará coma tres membros. b) Situación familiar: Obterán tres puntos adicionais a unidade familiar na que exista algunha das seguintes situacións (non se computarán de xeito acumulativo): · Familia na que o seu sustentador principal se atope en situación de desemprego. · Orfo absoluto. · Familia na que o seu sustentador/a principal sexa vítima de violencia de xénero, debidamente acreditada e con orde de protección vixente. · Familia na que o seu sustentador principal sexa viúvo/a, pai ou nai divorciado/a ou separado/a legalmente ou de feito ou solteiro/a. A puntuación a asignar a cada solicitude virá dada pola suma da puntuación acadada nos apartados anteriores.4. Cuantificación individual da axuda:  Terán preferencia as solicitudes da modalidade extraordinaria.  Multiplicando o número de solicitantes da axuda correspondentes a cada curso polo importe máximo da axuda, saberase se o crédito total asignado é suficiente ou non. De ser suficiente para a concesión de todas as axudas solicitadas, non será necesaria a asignación de puntos concretada no baremo.  De non ser suficiente, unha vez asignados os puntos a cada solicitante, formaranse grupos de solicitantes en función dos puntos obtidos, a criterio da comisión de valoración, asignándose as axudas segundo teñan máis ou menos puntos e ata o límite do crédito consignado, asignando o importe máximo da axuda aos beneficiarios con máis puntos, reducíndoa proporcionalmente ata acadar o importe mínimo da axuda.  En caso de existir coincidencia no número de puntos e non existir máis crédito dispoñible, será beneficiaria aquela que teña unha renda per cápita menor dentro do intervalo correspondente.5. Proposta de resolución: Practicada a valoración das solicitudes e clasificadas estas con arranxo ao establecido anteriormente, a Comisión de valoración emitirá un informe no que se concrete a avaliación realizada, asignando as axudas a cada un dos solicitantes beneficiarios e co límite das dispoñibilidades orzamentarias existentes. B. Órgano Instrutor O órgano instrutor será a Concelleira delegada de educación. Segundo establece o artigo 13 da ordenanza de subvencións do Concello de Noia, o órgano instrutor, á vista do informe da comisión de valoración, formulará proposta de resolución provisional, que deberá notificarse aos interesados concedéndolles un prazo de dez días para presentar alegacións. Esta notificación poderase realizar por vía telemática con acuse de recibo de ter a dirección electrónica dos solicitantes. Examinadas as alegacións aducidas polos interesados e previo exame e informe da Comisión de Valoración, o órgano instrutor formulará a proposta de resolución definitiva, quedando vinculado polo devandito informe. C. Resolución O órgano municipal competente para resolver sobre a concesión ou denegación da axuda será o alcalde ou concelleiro no que delegue, sendo vinculante a tal efecto a proposta de resolución. A resolución ditarase no prazo máximo de tres meses dende a data de finalización de presentación de solicitudes e deberá conter:  A relación de solicitantes para os que se propón a concesión da subvención.  A contía da axuda asignada a cada solicitante. A resolución notificarase aos interesados que foran propostos como beneficiarios na fase de instrución, para que no prazo de dez días naturais comuniquen a súa aceptación. A notificación da mesma realizarase persoalmente ou, no caso no que non sexa posible, por correo ordinario ou electrónico con acuse de recibo. Unha vez ditada a resolución e notificada aos beneficiarios, estes deberán asinar a súa aceptación e, para o caso dos comedores, un compromiso de permanencia trimestral no servizo. Este compromiso revisarase cada tres meses e de non ter intención de continuar no comedor, deberá ser comunicado, a fin de que outro solicitante non perda a posibilidade de subvención; así, a comisión de valoración trimestralmente volverase a reunir e determinará o posible incremento dalgunha das axudas ou a concesión da axuda a algún solicitante descartado de inicio polo importe que corresponda. Unha vez aceptadas as axudas, o Concello entregará un xustificante acreditativo da condición de beneficiario, podendo este: – No supostos das axudas para material escolar: recoller o material escolar en calquera librería-papelería ou establecemento colaborador do Concello de Noia, canjeando o documento correspondente antes do 15 de decembro de 2018. – No suposto dos bonos do comedor: O Concello informará aos centros educativos ou a ANPA (como entidade encargada da xestión do comedor) dos alumnos que resultaron beneficiarios da axuda de comedor co fin de que lle emitan o recibo coa redución do importe concedido ou, nos supostos de beneficiarios na modalidade extraordinaria (base 3ª b), que dito recibo non sexa emitido. Unha vez concedidas as axudas mediante esta convocatoria ordinaria, crearase unha lista de espera que incluirá aquelas solicitudes que non resultaran atendidas na primeira convocatoria, podéndose incorporar aquelas outras que, con carácter excepcional e debidamente xustificado ante a comisión avaliadora, procedan dunha variación nas circunstancias (en relación coas valoradas na convocatoria ordinaria) que xere unha situación carencial ou excepcional no alumnado. Ante unha solicitude destas características, a comisión avaliadora baremará a solicitude, informando do lugar que lle corresponde na lista de espera creada. A concesión de axudas a novos beneficiarios a través da lista de espera realizarase trimestralmente, facendoa concidir cos pagos. Para os casos nos que o importe dos libros e/ou material escolar sexa inferior ao valor do vale, o persoal do establecemento deberá introducir no recadro establecido ao efecto a contía exacta da venda, sendo este o importe que pode facturar ao Concello. Coa factura deberanse achegar os vales presentados polos beneficiarios. O establecemento receptor dos vales non poderá, en ningún caso, requirir á persoa beneficiaria que lle anticipe o importe do vale, nin que lle entregue o vale antes da recepción do material. A factura da libraría ou establecemento colaborador deberase achegar dentro do exercicio 2018. As librarías-papelerías ou establecementos colaboradores non poderán aceptar vales con posterioridade ao 15 de decembro de 2018. A concesión destas axudas será compatible con calquera outro tipo de axudas ou subvencións. A presente convocatoria réxese pola ordenanza xeral de subvencións do Concello de Noia, de data 1 de febreiro de 2005 (BOP da Coruña, núm.25, de 1 de febreiro de 2005), así coma pola Lei 38/2003, de 17 de novembro, xeral de subvencións, o RD 887/2006, de 21 de xullo, polo que se aproba o seu regulamento; a Lei 9/2007, de 13 de xuño, de subvencións de Galicia e o Decreto 11/2009, de 8 de xaneiro, polo que se aproba o seu regulamento. Noia, a 02 de maio de 2018. O Concelleiro Delegado Saturnino Balderrábano Mayo.